钦定古今图书集成/历象汇编/庶征典/第059卷
## 钦定古今图书集成/历象汇编/庶征典/第059卷

| 钦定古今图书集成 历象汇编 第五十九卷 |

| |

第五十九卷目录

星变部纪事二

星变部杂录

庶征典第五十九卷

《宋史窦俨传》：俨善推步星历，卢多逊、杨徽之同任谏
官，俨尝谓之曰：“丁卯岁五星聚奎，自此天下太平。”二
拾遗见之，俨不与也。

《柳开传》：开知代州，诸将议多不协，开谓其从子曰：“吾
观昴宿有光，云多从北来犯境上，寇将至矣。吾闻师
克在和，今诸将怨我，一旦寇至，必危我矣。”即求换郡，
徙忻州刺史。

《枫窗小牍》：“吴越忠懿王以天成四年八月二十四日
四鼓生，以端拱元年八月二十四日四鼓薨，年政六
十。是夕大流星坠于正寝之上，光烛满庭。”

《宋史陈尧咨传》：“尧咨徙天雄军，所居栋摧，大星霣于
庭，散为白气，已而卒。”

《丁晋公谈录》：真宗在储贰时，忽一日因乘马出至朱
雀门外，方辰时，有大星落于马前，迸裂有声。真宗回
东宫，惊惧。时召司天监明天之文者询之，云：“不干皇
太子事，不烦忧虑。自是国家灾，五年方应。”至第五年，
果太宗晏驾。

晋公言：真宗即位，有彗星见于东方。真宗恐惧，内愧
凉德，何以绍太祖太宗之德业？是天祸也。不敢询于
掌天文者，唯俟命而已。忽有先生王得一入见，见圣
容似有忧色，密诘于中贵，中贵述以圣上忧惧彗星
之事，得一遂奏云：“此星主契丹兵动，十年方应。”至十
年，果契丹兵寇澶渊，圣驾亲征。

晋公被谪之初，木掩房。一日冯侍中拯薨，背火守房。
王相公钦若薨，背火拂著房而过。因知公相大臣荣
谢，岂偶然哉！

《湘山野录》：“景德初，车驾次北澶，匈奴毳帐前一里，星
陨如巨石，其声鸣吼，移刻殆尽，此最为澶渊之先吉
也。”

景德四年，司天判监史序奏：“今年丁未六月二十五
日，五星当聚周分。”既而重奏。“臣寻推得五星，自闰五
月二十五日近太阳行度。按甘氏《星经》曰：‘五星近太
阳而辄见者，如君臣齐明，下侵上之道也。若伏而不
见，即臣让明于君，此百千载未有也。但恐今夜五星
皆伏’。”真宗亲御禁台以候之，果达旦不见。大赦天下，
《加序一官，群臣表贺》。

《墨客挥犀》：“有小儿夜戏溪旁，见星坠，视之得一石，圆
如鸡卵，因携以归。是夕其家大火，明日弃于道上，为
一士人所得。经数夕又火，遂还弃溪中，夜将半，复化
为流星而去。”

《渑水燕谈录》：“柳三变，景祐末登进士第。少有俊才，尢
精乐章。后以疾更名永，字耆卿。皇祐中，久因选调入
内都知史甚爱其才，而怜其潦倒。会教坊进新曲《醉
蓬莱》，时司天台奏老人星见，史乘机荐之，仁宗大悦。”
《宋史·余靖传》：“庆历中，司天言太白犯岁星，又犯执法。
靖上疏请责躬修德，以谢天变。”

《王会传》：“会以左仆射资政殿大学士判郓州。宝元元
年冬，大星辰坠其寝，左右惊告曾曰：‘后一月当知之’。”
如期而薨。

《刘敞传》：敞尝夜视镇星，谓人曰：“此于法当得士，不然
则生女。”后数月，两公主生。又曰：“岁星往来虚危间，色
甚明盛，当有兴于齐者。”岁馀而英宗以齐州防御使
入承大统。

《梦溪笔谈》：“治平中，金火合于轸，以崇真、宣明、景福、明
崇、钦天凡十一家，大历步之悉不合。有差三十日以
上者，历岂足恃哉？纵使在其度，然又有行黄道之里
者，行黄道之外者，行黄道之上者，行黄道之下者，有
循度者，有失度者，有犯经星者，所占各不同，此又非
历之能知也。”

《续明道杂志》：“韩魏公帅太原，以多病求乡郡，遂建相
州之节，知相州，到郡，疾亦未安。一夕，有大星陨寝堂
之后，家人大惊，以谓不祥。久之，魏公方行而仆于地，
家人尢恶之，而久之疾遂平，了无一事。而一日邸报
至，王贻永卒。贻永亦建相州节。星陨于相州，为贻永
也。贻永庸人，方在位时，言官百方撼之，不能损，岂知”
天上有物主之欤？贻永所谓“末兴王驸马”者。此事见
《魏公侄正彦说》。

《东轩笔录》：“韩魏公以病乞乡郡，遂以使相、侍中判相
州。既而疾革，一夕星陨于园中，枥马皆惊。翌日公薨，
上为《神道碑》，具述其事。”〈按以上二说不同并存备考〉《闻见前录》：“元丰六年，富公疾病。五月，大星陨于公所
居还政堂下空中如甲马声。公登天光台焚香再拜，
知其将终也。异哉！”

《蒙斋笔谈》：“富郑公薨之夕，有大星陨于寝，洛人皆共
见。”

《谈苑》：神宗以星变祗惧，许人上封事言得失。于是王
安礼上书，语颇讦直。上微不悦，以示王珪。珪曰：“观安
礼所言，皆是臣等执政后来事，无一字及安礼所为
者。”其意盖怨望安石在外，专欲讥切臣等耳。安礼每
对臣言云：“似尔名位，我亦须做。”上笑曰：“大用岂不在
朕？”而安礼狂妄如此。后一年，安礼自翰林学士迁尚
书右丞。

《画墁录》：“元符星变，自三省枢密皆乞罢。”

《朱子语类》：范某，蜀公族人，入宜州见黄鲁直，又见张
怀素，甚爱之。一夜与之观星，曰：“荧惑入贯索东南，必
有狱。”范以告得官，汤东野资之入京，亦得官。

《闻见后录》：长安乾明寺，唐太庙也。庭中有星陨石，状
如伏牛，有手迹四、足迹二，如印泥然。故老云：武氏革
命日陨。又兴平一道观中有星陨石，如半柱满，其上
皆系痕，岂果系于空中邪？殆不可知也。旁有石记，西
晋时陨。

同文之狱，追逮后殿御药官张士良，胁以刀锯鼎镬，
无所得。又适有星变，诏曰：“朕遵祖宗遗志，未尝戮诛
大臣，释勿治。”

《经外杂钞》：唐丕远字子猷，登进士第，崇宁五年除右
正言，乞谨天戒。上曰：“龙骧岂能当天变？”丕远皇恐未
喻。上曰：“厩马也，一夕无疾而毙，或者便为星茀之致，
应天止如是耶？”丕远对：“此语欺甚，不知陛下何从得
之？”上作色曰：“京、丕远对京大臣，宜省寺愆。引慝如此奏
对，大非昌言。谏官陈瓘尝劾京愚弄朝廷，信有之也。
陛下知归过于己，天下幸甚。”上曰：“此语非欺则佞，佞
人殆。”丕远对：“佞恐不足以尽京之过。”再进札子，乞罢
修造及止绝诸司浮费，并非泛赐予，及论当十钱与，
令学者读史，切中时病，除左正言，论家安国不合献
移尚书省议。上曰：“曹郎岂当容此人？”丕远对外人言
京待欲作宅第，上曰：“庸有此，京欲崇丽移之耳，外人
不知也。只两月前，郑居中、朱谔来留京，要得赐第，又
为京足疾，乘骑难，乞就近处踏逐，朝廷亦未有指挥。
近处无以易省中，居中莫意有所在否？”丕远对：“外议
谓陛下已许之矣。”上曰：“无但居中近亦来乞赐京第，
亦只欲得近便处。且云：以彗而罢京为非，若不还京
相，天将动威，当复有大雷电之恐，此语殆劫持朕，冀
其请之必从。”丕远对：“居中人谓京腹心，陛下何以语
之？”上曰：“朕与他道星谴未久，黜京以代朕责也。销灾
弭变，尚未知所出，遽复京相，天下谓何？若要赐第，却
待商量。”丕远对：“观此，则昨来移省之请，不无使之者，
皆人所不敢及者。”

《老学庵笔记》：“崇宁中，长星出，推步躔度长七十二万
里。”

《鸡肋编》：渊圣皇帝以星变责躬，诏云：“常膳百品，十减
其七枚，减宫女凡六千馀人。”则道君朝膳以百计矣。
见《吴行承旨摛文集》。

《闻见前录》：大观末，上颇厌蔡京，因星变出之。

《朱子语类》：徽宗因见星变，即令卫士仆党碑云：“莫待
明日，引得蔡京又来炒。”明日，蔡以为言，又下诏云：“今
虽仆碑，而党籍却仍旧。”

《程史》：建炎庚戌，金骑饮海上，躬御楼船，次于龙翔。秋，
驻跸会稽。时卤初退师，尚留淮、泗，朝议凛凛，惧其反
斾，士大夫皆有杞国之忧。范丞相宗尹荐朝散大夫
毛随有甘石学，有诏赴行在所。随入对言：“按《汉志》，岁
星所在，国不可伐。昔汤之元祀，岁星顺行，与日合于
房。房、心，宋、亳分也。周武王至丰之明年，岁星顺行，与
日合于柳，留于张。柳、张，河、洛分也。故汤征无敌，馀庆
貤衍，犹及微子；武王定鼎郏鄏，而周公迄营成周，四
方以无侮。今年冬，岁当躔而兴宋，自此金必不能南
渡矣。然御戎上策，莫先自治，愿修政以应天道。”上大
喜，既而果不复来。绍兴辛巳，逆亮渝盟，有上封者言：
吾方得岁，亮且送死。诏以问太史，考步如言。陈文正
康伯当国，请以著之《亲征诏书》，故其辞有曰：“岁星临
于吴分，冀收淝水之勋；𩰚士倍于晋师，当决韩原之
胜。”盖指此。是冬，亮遂授首。二事之验，不差毫厘。盖宋
国之号，而吴则今时巡之所都，天意笃棐，于是益昭
昭矣。随家衢之江山，后亦不显。

近世清台占候，颇失其守，虽试选甚囏，多筌蹄之学，
以故证应之验，视前世为疏。开禧丙寅二月丙子，余
在京口，章以初居戎司芗风亭。余莅事庾中归过之，
小酌，握手庭下。日方申，忽觉天半砰鍧有声甚厉，矫
首正见一星南坠，曳尾如帚，逶迤久之始灭，相与叹
异。未几而兵衅开，江淮荐饥，死者几半。嘉定己巳五
月辛亥，余里居晚浴，散步西圃，暝色将至，从行一僮，
忽卬而惊呼视之，亦一星，大小如京口所见，而色绀青，尾焰煜煜，自南徂北，行颇迅，亦隐隐鸣于空中。时
金易位，蒙古闯其境，兵祸纠结，数年犹不解，则所坠
之方，盖有妖焉。余不甚习占星，二星所偶见，皆白昼
出，太史且未尝问，亦不闻奏报。其它躔度微忒。意必
不能详也。

《挥麈后录》：姚宽字令威，问学详博，注《史记》行于世，三
乘九流，无所不通。绍兴辛巳岁，完颜亮举国寇淮，江、
浙震恐，令威云：“木德所照，当必无它故。诏书云：‘岁星
临于吴分者是也’。高宗幸金陵，以其言验，令除郎。召
对奏事之际，得疾，仆于榻前。徐五丈敦立戏云：‘太史
当奏客星犯帝座甚急’。上念之，亟用其弟宪于朝。”
《宋史龚茂良传》：茂良之以首参行相事也，逾再岁，上
亦不置相，因谕茂良：“史官近奏三台星不明，盖实艰
其选耳。”

《林大中传》：大中为侍御史，马大同为户部，大中劾其
用法峻。上欲易置他部，大中曰：“是尝为刑部，固以深
刻称。”章三上不报。又论大理少卿宋之瑞，章四上又
不报。大中以言不行，求去，改吏部侍郎，辞不拜。乃除
大中直宝谟阁，而大同、之瑞俱与郡。初，占星者谓朱
熹曰：“某星示变，正人当之，其在林和叔耶？”至是，熹贻
书朝士曰：“闻林和叔入台，无一事不中的；去国一节，
风义凛然，当于古人中求之。”

《容斋三笔》：予教授福州日，因访何大圭，忽问“君识天
星乎？”答曰：“未之学。”曰：“岂不能认南方中夏所见列宿
乎？”曰：“此却粗识一二。”大圭曰：“君今夕试仰观荧惑何
在。”是时正见于南斗之西。后月馀再相见，时连旬多
阴，所谓火曜巳至斗魁之东矣。大圭曰：使此星入南
斗，自有故事。予闻其语，固已竦然。明日相访曰：“吾曹
元不洞晓天文，昨晚叶子廉见，顾言及于此，蹙额云：
‘是名魏星，无人能识，非荧惑也’。”予曰：“十二国星，只在
牛女之下，经星不动，安得转移？”圭曰：“乾象示变，何所
不可？”子廉云：“后汉建安二十五年亦曾出盖秦正，封
魏国公。”圭意比之曹操。予大骇，不复敢酬应。他日与
谢景思、叶晦叔言之，且曰：“使迈为小人告讦之举，有
所不能，万一此段彰露，为之奈何？”谢叶曰：“可以言命
矣。与是人相识，便是不幸，不如静以待之。”时岁在己
巳，又六年秦亡。予知免祸，乃始不恐。

《宋史黄度传》：“度字文叔，绍兴新昌人。光宗以疾不过
重华宫，度上书切谏，连疏极陈父子相亲之义。且言：
太白昼见犯天关，荧惑、勾芒行入太微，其占为乱兵
入宫。以谏不听，乞罢去。”

《王信传》：“信加焕章阁待制，徙知鄂州，改池州。初，信扶
其父丧，归自金陵，草履徒行，虽疾风甚雨，弗避也。由
是得寒湿疾。及闻孝宗遗诏，悲伤过甚，疾复作。至是
寝剧，上章请老，以通议大夫致仕，有星陨于其居，光
如炬，不及地数尺而散。数日，信卒。”

《谢深甫传》：“深甫为右丞相，以少傅致仕。有星陨于居
第，遂薨。”

《五行志》：“庆元六年十月，琼州讹言妖星流堕民郭七
家，声如雷。通判曾丰暨琼山县令移文惊扰，后皆坐
黜。”

《吉安府志》：“嘉定间，安福荆山民早出，忽一星坠于前，
亟掘地得之，光采灿灿，毁为数十片，亦如之。”

《贵耳集》：黄初年三月癸卯，月犯心大星。占曰：“心为天
王位，王者恶之。”四月癸巳，蜀先主殂于永安宫。客星
历紫宫而刘聪殒，彗星埽太微而苻坚败，荧惑守帝
座而吕隆破。晋庾翼与兄冰书曰：“岁星犯天关，江东
无他，而季龙频年闭关。余甲子年侍亲出蜀，在荆南
沙市见一星自东南飞在西北，如世之火珠状，其光”
数丈，长久而成一皇字。丙寅冬，吴曦叛。丁亥年，余为
仪真录参。至十月二十三日夜，因观天象，见一星入
月，算历者邹淮绝早相别云：“昨夜星入月，恐两淮兵
动，不可住。”径唤渡过建康。余问之前有此否？邹云：“汉
献帝时曾一次星入月，今再见也。”十一月十二日，刘
倬举兵僇季姑，姑反戈，一城狼狈，倬以身免。继此兵
祸未泯也。

《齐东野语》：景定五年甲子七月初二日甲戌，御笔作
初三日乙亥，彗见东方柳宿，光芒烜赫，昭示天变。《太
史占》云：“彗出柳度，为兵丧，为旱，为乱，为大臣贬。”《乾象
占》云：“彗，妖星也，所出形状各异，其殃一也。彗，木类，除
旧布新之象，主兵疫之灾。一曰埽星，小者数寸，长或
竟天，兵起，大水，除旧布新。”按彗本无光，借日为光，夕
见则东指，晨见则西指，皆随日光芒所及为灾。丁丑，
避殿减膳，下诏责己，求直言。大赦天下。御史朱貔、孙
正言、朱应元，察官程元岳、饶应龙合台奏章，乞消弭
挽回，皆常谈也。己卯，贾丞相似道、杨参政栋、叶同知
梦鼎、姚佥书希得奏事，上曰：“彗出于柳，彰朕不德，夙
夜疚心，惟切危惧。”宰臣奏：“陛下勤于求治，有年于兹，
庸有阙失。今谪见于天，实臣等辅政无状所致，上贻
圣忧。臣见具疏乞罢免，庶可以上弭天灾。”上曰：“正当
相与讲求阙失，上回天意。”庚辰，贾右相第一疏乞罢免以塞灾咎，五疏皆不允。班行应诏言事者，秘书郎
文及肩首言公田之事云：“君德极珪璋之粹，而玷君
德者莫大于公田。东南民力竭矣，公田创行，将以足
军储，救楮币，蠲和籴也。奉行太过，限田之名，一变而
为并户，又变而为换田，耕夫失业以流离，田主无辜
而拘系，此彗妖之所以示变也。”大府丞杨巽、殿讲赵
景纬、吏部侍郎留梦炎、礼部侍郎直院马廷鸾皆应
诏上封事。给事礼书牟子才疏，援引汉、唐以至本朝，
彗变灾异，极其详赡。起居郎、太子侍读李伯玉则援
三说云：“咸平彗出室北，吕端有兵谋不精之言，今日
当严边备。熙宁中彗出东井，富弼、张方平皆言新法
不便，今日当先罢浙西换田局。崇宁彗出西方，则诏
除党籍，且复左降人官。今开庆误国之人，罪恶滔天，
有一时风闻劾逐者，则乞斟酌宽贷施行，以昭圣主
宽仁之量。”又云：“今言路既开，中外大小之臣，必将空
臆毕陈，惟陛下明圣，大臣忠亮，有以容受，不以为罪，
天下幸甚。”浙漕主管文字吕抚有上《化地书》，秘监高
斯得奉祠于霅有应诏，既大概以为非朝廷大失人
心，何以致天怒如此之烈？庚申辛酉之间，大小之臣
追勒迁放无虚日，忠厚之“泽几尽矣。士大夫以仕进
为业，今使刻薄小人吹毛求疵，动触新制，公田肆扰。
陛下知其非计，有待秋成举行之旨，而督促者悍然
不顾。市舶尽利而蕃夷怨，盐榷太密而商旅怨，群臣
附下罔上，虚美溢誉，人怨天怨，不至于彗星不止也。
且灾异策免三公，视为常事。丙申雷变，陛下一日黜
二相，今彗”见之，与《雷发》相去何啻十百千万哉！王端
明奉祠里居，亦有疏言：“戚畹嬖幸，遍居畿辅，借应奉
之名，肆诛剥之虐。监司不敢谁何，台谏不敢论列，民
不胜苦，起而弄兵，三衢之寇是也。公田之行，本欲免
和籴。和籴数少而人已相安，公田数少而人为创见。
下弊万蠹，田里骚然。天笔载颁，一则曰业已成，一则
曰当任。且求言之诏甫颁，而拒言之令已出，皇天监
临，可厚诬哉！”自是三学、京庠投匦上书者日至。太学
生吴绮、《许求之》等书有云：“雷霆，天怒也，骤击而旋收。
日蚀，天怒也，俄晦而随明。暴风飘雨，天怒也，而不能
以终日。今彗之示变，已逾浃旬，陛下恐惧修省，靡所
不至，而天怒犹未回。非陛下不知省悟也，抑误陛下
者未有所思也。”且并及市舶、公田之害云。又有陈梦
斗、陈绍中等书，沈震孙、范钥、李极等书，胡标《与周必
禴》等书，立礼斋生谢禹则独为一书，大抵皆及公田
市榷等事。又有武学生杜士贤等书，谓都司之职，操
垄断之权，以专使之遣夺番商之利，百姓皆与蹙頞。
庙堂，歌颂太平，“人不可欺，天可欺乎？今之秉钧轴者，
前日之功固伟矣，今日之过未尽掩，阃外之事固优
矣，阃内之责未尽塞。以戎虏待庶民不可也，以军政
律士类不可也，以肥家之法经国不可也，盍亦退自
省悟，以回天变乎？”又《京庠唐隶杨坦》等一书，谓大臣
德不足以居功名之高，量不足以展经纶之大。率意
纷更，殊骇观听。七司条例，悉从更变。世胄延赏，巧摘
瑕疵；薪茗拓藏，香椒积压，与商贾争微利。强买民田，
贻祸浙右。自今天下无稔岁，浙路无富家矣。夹袋不
收拾人才，而遍储贱妓之姓名；化地不斡旋陶冶，而
务行非僻之方术。纵不肖之𫘤弟，以卿月而醉风月
于花衢；笼博奕之旧徒，以秋壑而餍溪壑，以渊薮。踏
青泛绿，不思闾巷之萧条；醉酿饱鲜，遑恤物价之腾
涌。刘良贵，贱丈夫也，乃深倚之以扬鹰犬之威；董宋
臣，巨奸宄也，乃优纵之以出虎兕之柙。人心怨怒，致
此彗妖。谁秉国钧，盍执其咎？方且抗章诬上，文过饰
非，借“端拱祸败不应”之说以力解。乱而至此，怨而至
此，上干天怒，彗星埽“之，未几，天火又从而灾之，其尚
可扬扬入政事堂耶？”一时诸书，独此与京庠萧规者
言之太讦。于是左司刘良贵申省，力辨公田任事之
谤，且乞敷奏，令公卿士庶条具救楮、免籴、罢公田之
策，且作勘会免公田逃亡米三万馀石。贾相遂入奏
云：“近者应诏所言，公论交责，若驾虚辞，报私憾等语，
是非”自不可掩。独《类部法》买公田同然一辞，以为犯
大不韪，详叙颠末以闻。欲望圣慈于臣所类部法，则
下之吏部长式，详加参定。或有出己意削旧典之实，
则申明而删除之。于臣所买公田，则乞下之公卿大
夫，更行博议，必得足军饷、免和籴，住造楮之策，则采
录而施行之。臣当委心以听，奉身以退，徐“请谴责，以
戒为臣之缪干国者。”遂有旨宣谕“检院官星变求言，
照典故只及中外大小臣僚，见之诏书可考。近来诸
学士人不体旧规，以前廊为首，乃有怀私意动摇大
臣者，不知祖宗三百年间，曾有士人上书而去宰相
者乎？今后切宜祥审，然后投进。检院朱濬备坐宣谕
指挥，申国子监司成吴坚”翁，合委胄丞徐宗斗，会学
前廊，转谕诸生，而前廊回申，以为上书以前廊为首，
此出于丙辰方大猷之私意，以为钳制之法，非盛时
所宜用也。纷纷之议，直至八月之末，彗光稍杀，应诏
者方稍止。丁未，宰执拜表，恭请皇帝御正殿，复常膳三表而后从。九月，以京学士人萧规、唐隶、叶季、吕宙
之、姚必得、“陈子美、钱焴、赵从龙、胡友开等不合谤讪
生事，送临安府追捕勘证，议罪施行，各自有差。”自是
中外结舌焉。孟冬，朝享如常时。十月乙丑，忽闻圣躬
不豫，降诏求医。丁卯，遗诏升遐，而金银关子之令，乘
时颁行。换易十七界楮券，物价自此腾涌，民生自此
憔悴矣。彗变首尾凡四月，妖祸之应，如响斯答。孰谓
“天道高远乎？”

《江西通志》：“胡洪范，吉水人。国学生。因星变应诏上书，
论贾似道专权误国。似道怒，欲置之死。丞相江万里
抗疏力救，获免。家居，忧愤成疾卒。”

《金史马贵中传》：贵中迁司天监。海陵伐宋，问曰：“朕欲
自将伐宋，天道何如？”贵中对曰：“去年十月甲戌，荧惑
顺入太微，至屏星，留退西出。”占书：“荧惑常以十月入
太微庭受制，出伺无道之国。”十二月，太白昼见，经天。
占：“为兵丧，为不臣，为更主。”又主有兵兵罢，无兵兵起。
六年二月甲辰朔，日有晕珥戴背。海陵问：“近日天道
何如？”贵中对曰：“前年八月二十九日，太白入太微右
掖门，九月二日至端门，九日至左掖门出，并历左右
执法。太微为天子南宫，太白兵将之象，其占兵入天
子之廷。”海陵曰：“今将征伐，而兵将出入，太微，正其事
也。”贵中又曰：“当端门而出，其占为受制；历左右执法
为受事。此当有出使者，或为兵，或为”贼。海陵曰：“兵兴
之际，小盗固不能无也。”及被害于扬州，贵中之言皆
验。

《祁宰传》，海陵将伐宋，宰欲谏不得见。会元妃有疾，召
宰诊视。既入见，即上疏谏。其略言：“间者昼星见于牛
斗，荧惑伏于翼轸巳岁自刑害气在扬州，太白未出，
进兵者败，此天时不顺也。”

《完颜㝢传》：草泽李栋在卫绍王时，尝事司天监李天
惠，依附天文，假托占卜，趋走贵臣，俱为司天官。栋尝
密奏，白气贯紫微，主京师兵乱，幸不贯彻，得不成祸。
既而高琪杀胡沙虎，宣宗愈益信之。

《武祯传》：“哀宗至蔡州，右丞完颜仲德荐其术，召至，屏
人与语，大悦，除司天长行，赏赉甚厚。上书曰：‘比者有
星变于周、楚之分，彗星起于大角，西扫轸之左轴。盖
除旧布新之象’。”又言：郑、楚周三分野，当赤地千里，兵
凶大起，王者不可居也。又曰：“蔡城有兵丧之兆，楚有
亡国之征，三军苦战于西，前后有日矣。城壁倾颓，内
无见粮，外无应兵，君臣数尽之年也。”闻者悚然夺气。
哀宗惟嗟叹良久，不以为罪。

《续夷坚志》：“承旨党公初在孕，其母梦唐道士吴筠来
托宿，为人仪观秀整，望之如神仙。在西掖三十年，以
承旨致仕，大安三年九月十八终于家。是夕有大星
陨于居，篆籀入神，李阳冰以后一人而已。”

孟内翰友之，大定三年，乡、府、省、御四试皆第一，供奉
翰林，历曹王府文学，以疾寻医。久之，授同知单州军
州事。丁内艰，哀毁致卒。友之未第前，梦中预知前途
所至，其后皆验。邻人李生言，友之死之年，六月中，连
夕星陨于虚轩前，汴人高公振时夫挽之曰：“见说平
生梦，前途尽目前。”又云：“人嗟埋玉树，天为启文星。”诗
虽不甚工，有以见友之出处之际、死生之变，造物者
皆使之前知。其有海内重名者，为不偶然也。

《元史木华黎传》：黎迁天祚于平阳。八月，有星昼见，隐
士乔静真曰：“今观天象，未可征进。”木华黎曰：“主上命
我平定中原，今河北虽平而河南秦巩未下，若因天
象而不进，天下何时而定耶？且违君命，得为忠乎？”
“吾也而传”，宪宗八年秋九月辛亥夜中星陨帐前，光
数丈有声。吾也而曰：“吾死矣。”明日卒。

《王玉汝传》：“玉汝为参议仅五六日，八月既望，有星陨
庭中，已而玉汝卒。”

《郭宝玉传》：宝玉字玉臣，华州郑县人，唐中书令子仪
之裔也。通天文兵法，善骑射。金末，封汾阳郡公兼猛
安，引军屯定州。岁庚午，童谣曰：“摇摇罟罟，至河南，拜
阏氏。”既而太白经天，宝玉叹曰：“北军南汴梁即降天，
改姓矣。”

《耶律楚材传》，癸卯五月，荧惑犯房。楚材奏曰，当有惊
扰，然讫无事。居无何，朝廷用兵，事起仓卒，后遂令授
甲，选腹心至欲西迁以避之。楚材进曰，朝廷天下根
本，根本一摇，天下将乱。臣观天道，必无患也。后数日
乃定。

《五行志》：“大德二年六月，抚州崇仁县辛陂村有星陨
于地，为绿色圆石，邑人张椿以状闻。”

《癸辛杂识》：“壬辰二月朔，甲子更初，有大星如五斗米
栲栳大，徐徐自东而西，红光照地，有声殷殷若雷，越
日乃知坠于宗阳宫，火光满室。副宫陈悦道所目击，
又闻是晓亦坠于阳坟之昇元观，村中皆见火光，后
亦无他。”

丙申十一月十七日冬至，是夜三鼓，有大声如发火
炮，震动可畏，鸡犬皆鸣。次日，金一山自山中来，云“山
中之声尢可畏，雉皆鸣。”或云天狗坠故也丁酉正月初二日乙丑夜二鼓，天井巷《张家金银铺
遗漏》：“是夕天中有如云气，赤色，其大如箕而微长。或
谓其大星，余目昏视之不见，疑此云气为火气所烁
而然，凝然不动”，殊为可异，不知何物也。

是岁二月，忽有传夜后西北角有星光芒曳尾者，余
不之信。数夕起观，皆无所见。一夕，于西边见大星，光
芒正在胃、昴间，然考之则太白耳，益疑小人妄传。继
而有自吴来者云：“船中见之甚的，类景定彗星，而尾
短仅数尺耳。”余终未之信也。及三月十七日，诏书到
杭，改元《大德》，有云：“星芒示变，天象儆予。”始信前者为
信然也。

《元史许谦传》：大德中，荧惑入南斗句己而行，谦以为
灾在吴楚，窃深忧之。是岁大祲，谦貌加瘠。或问曰：“‘岂
食不足邪’？谦曰：‘今公私匮竭，道殣相望，吾能独饱耶’？”
其处心盖如此。

《五行志》：“至大元年七月，流星起勾陈。化为白气，员如
车轮，至贯索始灭。”

楮记室：至治元年，玉案山产小赤犬，群吠遍野。占云：
“天狗坠地为赤犬，其下有大军覆”

《元史梁曾传》，“曾至治二年卒，年八十一。卒之前十日，
有大星陨于所居，流光烛地，人皆异之。”

《五行志》：“至正十年十一月冬至夜，陕西耀州有星坠
于西原，光耀烛地，声如雷鸣，三化为石，形如斧，一面
如铁，一面如锡，削之有屑，击之有声。”

《辍耕录》：“松江孙元璘言：至正乙未七月六日夜，自平
江归，泊舟城西栅口。方掀篷露坐，忽见一星大如杯
碗，色白而微青，尾长四五丈，光焰烛天，戛然有声，由
东北方飞入月中而止。此时月如仰瓦，正乘之无偏
倚，若人以手拾置其中者。”尝记宋张端义《贵耳集》云：
“丁亥年，余为仪真录，参十月二十三日夜，因观天象”，
见一星入月。筭历者邹淮绝早相别云：昨夜星入月，
恐两淮兵动不可住，径唤渡过建康。余问之，古有此
否？邹云：“汉献帝时一次星入月，今再见也。”十一月十
二日，刘倬举兵，僇季姑姑反戈，一城狼狈，倬以身免，
继此兵祸未泯也。据此说，则松江之祸，亦非偶然。松
江自丙申二月十八日军乱，越三日苗来克复。首尾
两月之间，焚杀掳掠，十里之城，悉化瓦砾之区，视他
郡尢可畏。是则星入月，不知此时在于何所分野，顾
乃松江独应其兆与？

《元史五行志》：至正十六年冬十一月，大名路大名县
有星如火，自东南流，尾如曳篲，坠入于地，化为石，青
黑光荧，状如狗头，其断处类新割者，有司以进，太史
验视云：“天狗也。”命藏于库。

至正十九年四月己丑，建宁路瓯宁县有星坠于营
山前，其声如雷，化为石。

至正二十三年六月庚戌，益都临胊县龙山有星坠
入于地，掘之深五尺，得石如砖，褐色，上有星如银，破
碎不完。

至元二十四年六月癸卯，冀宁路保德州三星昼见，
有白气横突其中。

《明通纪》：太祖因改定书传，谓儒臣刘三吾等曰：“朕每
观天象，自洪武初有黑气凝于奎壁，今年春暮其气
始消，文运当兴。尔等宜考古证今，有所述作，以称朕
意。”于是礼遇诸儒甚厚，各赐以绮缯衣被。

《明外史刘三吾传》：“洪武十八年，擢文渊阁大学士，论
说多称旨。尝讲《家人卦心箴》，帝大悦。未几，请告归，卒
年七十二。卒之前，有星如虹坠其舍。正德中，谥文恪。”
《翦胜野闻》：“洪武十一年，元幼主崩。六月，诏部省国学
文吏，拟祭幼主文献之。先是，星变，诏求直言，苏民钱
甦具封事谒丞相，不拜。旁或趣之，甦曰：‘岂有未拜天
子而先拜宰相乎’？”相绐之曰：“然。”太祖览其奏，诏甦于
中书省试事丞相，令校簿后湖。至是甦闻诏，乃为文
献辞，当上意，即召见曰：“钱甦乃者何在？”对曰：“臣校簿
后湖。”上悟曰：“丞相憾汝耶？”即欲官之，甦谢病归。
《明外史李善长传》：洪武二十三年，善长年七十七矣，
尝欲营第宅，从信国公汤和假卫卒三百人役。和探
得帝旨，攘臂曰：“太师教擅发兵耶？”密以闻。四月，京民
坐罪应徙者，善长数请免其亲丁斌等，帝怒，按丁斌。
斌故给事胡惟庸家，因言善长弟存义等往时交通
惟庸状，命逮存义父子鞫之狱。辞连善长，云惟庸有
反谋，使存义阴说善长。善长惊叱曰：“尔言何为者，审
尔九族皆灭。”已，又使善长故人杨文裕说之，事成，当
淮西地，封为王，善长惊不许，然颇心动。惟庸乃自往
说善长，善长犹不许。居久之，惟庸复遣存义进说，善
长叹曰：“吾老矣，吾死，汝等自为之。”或又告善长云：“将
军蓝玉出塞，至捕鱼儿海，获惟庸所遣使沙漠者封
绩。”善长匿不以闻。于是御史交章劾善长，而善长奴
卢仲谦等亦告善长与惟庸通赂遗，交私语。狱具，谓：
“善长元勋国戚，知逆谋不发，狐疑观望，怀两端，大逆
不道。会有言星变，其占当移大臣。”遂并其妻女弟侄
家口七十馀人诛之。明年，虞部郎中王国用上言：“善长与陛下同心，出万死以取天下，勋臣第一，生封公，
死封王，男尚公主，亲戚拜官，人臣之分极矣。藉”令欲
自图不轨未可知，而今谓其欲佐胡惟庸者，则大谬。
不然，人情爱其子，必甚于兄弟之子；安享万全之富
贵，必不侥幸万一之富贵。善长于惟庸，犹子之亲耳，
于陛下则亲子女也。使善长佐惟庸，成不过勋臣第
一而已矣，太师、国公、封王而已矣，尚主纳妃而已矣，
宁复有加于今日？且善长岂不知天下之不可幸取，
取天下之百危。当元之季，欲为此者何限？莫不身为
虀粉，覆宗绝祀，能保首领者几何人哉？善长胡乃身
见之，而以衰倦之年身蹈之也？凡为此者，必有深仇
激变，大不得已，父子之间或至相挟以求脱祸。今善
长之子祺，备陛下骨肉亲，无纤芥嫌，何苦而忽为此？
若谓天象大臣“当灾，则尢不可。天下闻之，孰不解体！
臣亦知善长已死，言之无益，所愿陛下作戒将来耳。”
帝竟不罪也。

《胡深传》：深久莅乡郡，驭众宽厚，用兵十馀年，未尝妄
戮一人。太祖尝问宋濂曰：“胡深何如人。”对曰：“文武才
也。”太祖曰：“诚然，浙东一障，吾方赖之。”比伐闽有星变，
太祖曰：“东南必失一良将。”亟谕之，深已被害。

《浙江通志》：“周新字志新，广东南海人。寻擢浙江按察
使。朝廷尝命锦衣千户如浙拿赃吏，千户擅作威福，
索诈贿赂。新时进须知，遇千户于涿州，即系涿狱。千
户逸走，诣阙奏新。上怒，缚新至阙下。新犹口口历陈
千户罪状不已。上愈怒，命肆诸市。临刑大呼曰：‘生为
直臣，死当作直鬼’。是夕太史奏文星坠，上大悔，不悦”
者久之。即下千户于狱论死。

《明外史韩宜可传》：“建文帝即位，用检讨陈性善荐，起
云南参政，入拜左副都御史，卒于官。是夜，大星陨枥，
马皆惊嘶，人谓宜可当之云。”

《方孝孺传》：“孝孺生时，有大星堕其所。”

正气。《纪景清传》：“清为御史大夫，燕兵入京，清欲为图
度，而计画无奈，乃诡自归附，恒伏利剑于衣衽中，伺
间发之。八月望日早朝，清绯衣入。先是，灵台奏，文曲
星犯帝座甚急，色赤，及见清独衣绯。上心动，命搜之，
得匕首于怀。诘之，清知事不成，遂奋身直立，张目自
鸣曰：‘吾之所以不死者，欲为故主报仇耳。今为此不
成天也’。”厉声嫚骂，抉其齿，且抉且骂，含血直前，噀喷
御袍，声彻廷陛。举朝臣震恐。乃命醢其肉，以草实皮。

〈按文曲无犯帝座理恐系客星犯帝座耳〉

《明通纪》：仁宗自少侍太祖，明于星象。监国时，尝以教
杨士奇曰：“宋元儒者多晓习，不可忽也。”及是月十四
日甲寅，蹇义偕夏原吉、杨荣及士奇奏事承天门毕，
上问：夜来星变曾见否？皆对曰：“未。”上曰：“义等三人虽
见，不能知士奇知之。”对曰：“士奇愚昧，亦不能知。”上曰：
“天之命矣。”叹息而起。

景泰元年三月初旬夜，有大星坠于河南岸，马轼所
以占告曰：“四旬内破贼必矣。”至是，董兴率官军至大
洲头，与贼遇，大破之。贼首中流矢，被擒，伏诛，馀党悉
平。兴后封海宁伯。天顺中，坐曹吉祥党，谪戍广西。
《明外史张宁传》：帝得疾，适遇星变，诏罢明年元会，百
官朝参如朔望。宁言四方来觐，不得一睹天颜，疑似
之“际，必至讹言相惊。愿勉循旧典，用慰人心。”帝疾不
能从，而《夺门》之变作

《怀献太子传》：思明土目黄竑，窥景帝有易储意，遣千
户袁洪走京师，上疏请废太子，代以见济。疏辞曰：“今
皇储未建，人心易摇。近日仰观天象，土星逆行入太
微垣，与诸灾变皆可畏愕，愿早留意。”

《春明梦馀录》：成化间，邹公智入庶常，星变，抗章极斥
宦官，遂下诏狱。其《写怀》曰：“人至白头终是尽，事垂青
史定谁真。梦中不识身犹系，又逐东风入紫宸。”其辞
朝曰：“尽披肝胆知何日，望见衣裳只此时。但愿太平
无一事，孤臣万死更何悲。”

《明外史魏元传》：“康永韶为御史，有直声。及是见帝惑
左道，权幸用事，乃更迎合取宠，占候多隐讳，甚者以
灾为祥。陕西大饥，永韶言今春星变当有大咎，赖秦
民饥死足当之，诚国家无疆福。帝甚悦，中旨擢礼部
右侍郎，仍掌监事。”

《陕西通志》：何栋巡抚大同时，有星孛于井末度，栋上
言“大同分野，彗色苍赤，兆主兵变，期年后大同当有
围城蹶将之灾。”至大同，申严纪律，选将振险。敌入高
山站等处，督兵力战。捷闻，赐书予金帛，乞归。

《明外史李默传》：“万镗累迁右副都御史，历兵部侍郎、
右都御史，皆南京彗星见”，应诏陈八事，中言：“人邪正
相悬，而形迹易混。其大较有四：人主所取于下者，曰
任怨，曰任事，曰恭顺，曰无私。而邪臣之恣强戾、好纷
更、巧逢迎、肆攻讦者，其迹似之。人主所恶于下者，曰
避事，曰沽名，曰朋党，曰矫激。而正臣之守成法，恤公
议、体群情、规君失者，其迹似之。察之不精，则邪正倒
置，而国是乱矣，此不可不慎也。治天下贵实不贵文。
今陛下议礼、制度考文至明备矣，而于理财、用人、安民、讲武之道，或有缺焉。愿辍声容之繁饰，略太平之
美观，而专从事于实用，斯治天下之道得矣。至大礼
大狱，得罪诸臣，幽锢已久，乞量加宽录。”语多中帝讳。
帝大怒，斥为民，令吏部锢勿用。

《云中事记》嘉靖癸巳冬十月，大同卒杀总兵官李瑾，
距癸未甫十载，盖再变矣。先是八月八日，余受面命
巡按宣大，九月十三日辞阙，又二日至居庸代其事，
又七日至宣大，乃十月七日有大同之变。是夜五鼓，
星陨如雨。岂变不虚生耶？

《觚不觚录》，“六年一京察”，为成化以后典章。其它有以
主上初即位而考察者，有以灾异而考察者。至于考
察科道，则或以辅臣去位而及其党者。惟嘉靖丙辰，
太宰李默治狱，命辅臣李本掌部事，悉取六部九卿，
自尚书以下至尚宝丞，及六科十三道，分别而去留
之。盖上以星变欲除旧布新，而分宜缘此用伸其恩
怨也。

《豫章漫抄》：“五日未至弋阳，二十里已过龟峰溪下。时
新月在未位，木星入之，顷刻遂出西行。是日月躔牛
二十度，本星尚在初度。七日方交一度，当是太阴亢
疾所致。又明日过铅山，见费少师鹅湖，首问及此，彼
以为星与月相去才五度云。”

《见闻录》：“万历二十五年八月二十七日巳时，忽然天
鼓轰轰，声响如雷。一饭之顷，飞降一星，随带火光，堕
于河内县常平镇。取出验看，外黑如铁，中白如银，见
贮本省布政司。”

《明外史镇国中尉谋㙔传》：“㙔与诸子说《易》，至夜分，有
星光大如斗，坠里中，栖鸟皆悲鸣，越二日而逝。”
《张居正传》：“居正父卒，阳上书请守制，而使冯保固留
之。时彗星从东南方起，长亘天，人情汹汹，指目居正，
至悬谤书通衢。帝诏谕群臣，再及者诛无赦，谤乃已。”
《顾泾阳集先弟季时行述》：“先是十九日之夕，有大星
烁烁”从空而下，坠于小辨斋之后圃。时河旁居人相
携乘凉，咸见而异之。二十一日之早，弟谓其室华孺
人曰：“大菩萨来访，且及门矣。俗称睢阳张公巡为大
菩萨云。”华孺人怪不敢问，弟遂不复语，彝然而逝。家
人闻和鸾之声，隐隐从空而上，逾时乃已。噫嘻！信奇
矣！乃知弟之去来，应不偶然矣。

《湖广通志》：“桂启芳，字叔开，蕲水人。崇祯辛未进士，授
海阳令。落职，益读生平所未见书，披衣挑灯，荧荧达
曙，见太白经天，有黑气贯太阴，叹曰：‘天命不可为矣’！
时甲申八月也。”

《春秋佐助期》：“黄星骋，海水跃。”宋均曰：“黄星，土精，土主
安静，跃则失常。”

《春秋》潜潭巴，枉矢黑，军士不勇疾流肿。

《孝经内事》：“彗在北斗，祸大起；在三台，臣害君；在太微，
君害至；在天狱，诸侯作祸。彗行所指，其国大恶。四彗
在月中者，君有德，天下欣心，大丰盛。”

《吕氏春秋季夏纪》：其星有荧惑，有彗星，有天棓，有天
欃，有天竹，有天英，有天干，有贼星，有𩰚星，有宾星。
《淮南子天文训》：“鲸鱼死而彗星出，贲星坠而渤海决，
丙子干，壬子星坠。”

《诠言训》：失其所以治，则乱。星列于天而明，故人指之。
《春秋繁露》：“金有变：毕昴为回，三覆有武，多兵多盗寇。”
京氏《易略》：“吉凶之义，从无入有，见灾于星辰也。”
《参同契》：“荧惑守西，太白经天，杀气所临，何有不倾？”
《起世经》：瑞星曰景星，亦曰德星。妖星曰孛星。彗星、长
星，绝迹而去曰飞星，光迹相连曰流星，亦曰奔星，星
光曰芒。

《管辂别传》：“辂言贵人有事，其应在天则日月星辰也；
兵动民忧，其应在物，在物则山林鸟兽也。夫鸡者，兑
之畜；金者，兵之精；雉者，离之鸟；兽者，武之神。故太白
扬辉则鸡鸣，荧惑流行则雉惊，各感数而动。”

《续博物志·皇览》曰：“蚩尤冢在东郡寿张县阚乡城中，
高七尺，常十月祠之，有赤气出如绛，名为蚩尤旗。”
《酉阳杂俎》：“石鼓冀县有天鼓山，山有石如鼓。河鼓星
摇动则石鼓鸣，鸣则秦土有殃。”

《云笈七签》：“夫下有其官，则上有其星。下署置官失，则
上星为其乱。若露慢三光，指斥七曜，呵骂风雨，欺罔
元灵，则致日月薄蚀，星宿流飞。常以十二月四日候
天西北水母星，长九丈，大三围，本末正等，见即大水
满天下，急走奔高山可逃也。”

《闻见后录》：梁武帝以“荧惑入南斗，跣而下殿”，以禳“荧
惑入南斗，天子下殿走”之谶。及闻魏主西奔，惭曰：“魏
亦应天象耶！”当其时，魏尽擅中原之土，安得不应天
象也？

识，遗古今论衡，著《周书纪异》。周昭王之二十四年甲寅岁四月八日，井泉溢，宫殿震，夜恒星不见。太史苏
繇占“为西方圣人生。”乃《周书》纪佛生之异也。则又安
有前唐、虞、夏、商，预托生为伏羲、女娲等理乎？况《春秋》
书恒星不见于庄王十年甲午岁，上去昭王甲寅三
百四十年，《周纪》亦附会无稽之谈也。陈太建五年恒
星不见。《史占》为“法度消，天子失政，诸侯暴横，国亡之
象。”又岂生异人之祥乎？

东坡《志林》：天上失星，崔浩乃云“当出东井。”已而果然。
所谓亿则屡中者耶？汉十月，五星聚东井，金水尝附
日不远，而十月日在箕尾，此浩所以疑其妄。以余度
之，十月为正，盖十月乃今之八月尔。八月而得七月
节，则日犹在翼、轸间，则金水聚于井亦不甚远。方是。
是沛公未得天下，甘石何意谄之，浩之说未足信也。
《西溪丛语》何敬祖诗云：“望舒离金虎。”五臣注云：“望舒，
月御也，西方金也。西方七宿，毕、昴之属，俱白虎也。”《河
图》云：“亡金虎，喻秦居也。”陆士衡诗云：“大辰匿曜，金虎
习质。”《甘石星经》云：“昴，酉方白虎之宿。太白，金之精。太
白入昴，金虎相薄，主有兵乱。”

《容斋随笔》：石虎将杀其子宣，佛图澄谏曰：“陛下若加
慈恕，福祚犹长。若必诛之，宣当为彗星下埽邺宫。”虎
不从。明年虎死，二年国亡。《晋史》书之，以为澄言之验。
予谓此乃石氏穷凶极虐，为天所弃，岂一逆子，便能
上干元象，起彗孛乎？宣杀其弟韬，又欲行冒顿之事，
宁有不问之理？澄言既妄，史氏误信而载之《资治通
鉴》，亦失于不删也。

《容斋三笔》：世之伎术，以五星论命者，大率以火土为
恶，故有昼忌火星夜忌土之语。土，镇星也，行迟每至
一宫，则二岁四月乃去，以故为灾最多。然以国家论
之则不然，苻坚欲南伐，岁镇守斗，识者以为不利。《史
记天官书》云：“五潢，五帝居舍，火入，旱；金，兵；水，水。”宋均
曰：“不言土、木者，德星不为害也。”又云：“五星犯北落，军
起。火金水，尢甚；木土，军吉。”又云：“镇星所居国吉。未当
居而居，已去而复还居之，其国得土。若当居而不居，
既已居之，又西东去，其国失土。其居久，其国福厚；其
居易，福薄。”如此则镇星乃为大福，德，与木亡异，岂非
国家休祥所系，非民庶可得侔耶。

国朝星官历翁之伎，殊愧汉、唐，故其占测荒茫，几于
可笑。偶读《四朝史·天文志》云：“元祐八年十月戊申，星
出东壁西，慢流至羽林军没。主擢用文士，贤臣在位。”
“绍圣元年二月丙午，星出壁东，慢流入浊没。主天下
文章士登用，贤臣在位。”“元符元年六月癸巳，星出室，
至壁东没。主文士入国，贤臣用。”“二年二月癸卯，星出”
灵台，北行至轩辕没。主贤臣在位，天子有子孙之喜。
按是时宣仁上仙，国是丕变，一时正人，以次窜斥。章
子厚在相位，蔡卞辅之，所谓四星之占，岂不可笑也！
子孙之说盖？阴诏刘后云：
“汉制，考司弓矢枉矢。”注：“枉矢者，取名变星，飞行有光，
今之飞矛是也。”疏：“案《援神契》云：‘枉矢射慝’。”《考异邮》曰：
“枉矢精状如流星，蛇行有尾，见《天文志》曰：‘状大流星’。”
是其妖变之星，行时有光。汉时名此矢为飞矛，故举
以为说也。

《御龙子集》：“日无掩犯，阳道尊耶？月有掩犯，阴行定耶？
尊则临，定则常，临则不言休咎。反常则有妖祥
凌犯。去守，五纬之失行也。五气之感触，固有类耶？辨
类而妖祥可察。”

“飞流孛彗”，阳德之不固耶。于占有咎而无休。

“景星不常见，《太和》不常凝”耶？太和无形，气之本体，故
有之不为多，无之不为少。

恒星之外，为星二千五百，微星万一千五百二十，岂
尽万物之数乎？“星陨如雨，星落如雪”，众矣，未闻后之
或阙也。岂其陨落非星耶？其有出于微星之外也耶？
大忠生而休星结，大奸生而咎星结，及其亡也，皆陨
灭焉。人其星之根，星其人之华耶？

“天体清通”，其悬镜以照下土乎？有一物则著一物之
象，有一事则著一事之象，观天者可得而指焉。因象
求形，无或差爽，天道其果远乎哉！

星其气之精魄乎？气以育精，精以充魄，故活而受光。
气尽则精枯而魄死，故陨而成石。汞死为屑，非耶？
客星其人之精耶？有斯人则有斯星。其有凌犯，皆其
人为之。防之可不周乎？

《田家五行论星》：谚云：“一个星，保夜晴。”此言雨后。天阴，
但见一两星，此夜必晴。星光闪烁不定，主有风。夏夜
见星密，主热。谚云：“明星照烂地，来朝依旧雨。”言久雨
正当黄昏，卒然雨住云开，便见满天星斗，则岂但明
日有雨，当夜亦未必晴。

《天爵堂笔馀》：客星非吉星，亦非因子陵而见。《剡溪漫
笔》辨之最详。杨升庵先生无书不考，有诗云：“半天高
柳驿门青，我是客星非使星。”亦作吉星用。不知何说。
《日知录》：“星陨如雨”，乃宋闵公之五年。言襄公者，史文
之误。《正义》以僖公十五年“陨石于宋五”注之，非也。
《春秋》书星孛，有言其所起者，有言其所入者。文公十四年“秋七月，有星孛入于北斗。”不言所起，重在北斗
也。《昭公十七年》冬，“有星孛于大辰西，及汉。”不言及汉，
重不在汉也。

三十二年“越得岁，而吴伐之，必受其凶。”解曰：“星纪，吴
越之分也。岁星所在，其国有福。吴先用兵，故反受其
殃。”非也，吴、越虽同星纪，而所入宿度不同，故岁独在
越。

星陨如雨，言多也。《汉书五行志》：“成帝永始二年二月
癸未夜过中，星陨如雨，长一二丈，绎绎未至地灭，至
鸡鸣止。”谷永对言：“‘《春秋》记异，星陨最大，自鲁庄以来
至今再见。此为得之。而后代之史，或曰小星流百枚
以上，四面行，或曰星流如织’，或曰四方星流大小纵
横百馀，皆其类也。不言石陨，不至地也。《传》曰‘与雨偕’。”
然则无雨而陨，将不为异乎？

《汉书天文志》：“魏地，觜，觿参之分野也。其界自高陵以
东，尽河东、河内，南有陈留及汝南之召陵，㶏疆、新汲，
西华、长平。”川之舞阳、郾、许、鄢陵，河南之开封、中牟、
阳武、酸枣、卷，皆魏分也。按《左传》子产曰：“迁实沈于大
夏，主参。”故参为晋星，其疆界亦当至河而止。若《志》所
列陈留已下郡县，并在河南，于《春秋》自属陈、郑二国，
角、亢、氐之分也，不当并入。魏本都安邑，至惠王始徙
大梁，乃据后来之疆土，割以相附，岂不谬哉！

《日知录》：吴伐越，岁在越，故卒受其凶。苻秦灭燕，岁在
燕，故燕之复建，不过一纪。二者信矣。慕容超之亡，岁
在齐，而为刘裕所破，国遂以亡。岂非天道有时而不
验耶？是以天时不如地利。

岁星固有居其国而不吉者，其行有嬴缩。《春秋传》：“岁
弃其次，而旅于明年之次。”《史记天官书》：“已居之，又东
西去之，国凶。”《淮南子》：“当居不居，越而之他处。”以近事
考之，岁星当居不居其地，必有殃咎。

史言，周将代殷，五星聚房；齐桓公将伯五星聚箕。汉
元年十月，五星聚东井。唐天宝九载八月，五星聚尾
箕。大历三年七月，五星聚东井。宋乾德五年三月，五
星聚奎。淳熙十三年闰七月，五星聚轸。元太祖二十
一年，五星聚见于西南。明嘉靖三年正月丙子，五星
聚营室。天启四年七月丙寅，五星聚张。《占》曰：“五星若
合，是谓易行，有德受庆，改立王者，奄有四方，子孙蕃
昌；无德受殃，离其国家，灭其宗庙，百姓离去，被满四
方，考之前史所载，惟天宝不吉，盖元宗之政荒矣。或
曰汉从岁，宋从填，唐从荧惑云。”

四星之聚，占家不以为吉。验之前代，于张、光武帝汉，
于牛、女；中宗绍晋，于觜、参、神武王齐；于危、文宣代魏，
于东井；肃宗复唐；于张高祖王周，皆为有国之祥也。
故汉献帝初，韩馥以四星会于箕、尾，欲立刘虞为帝；
唐咸通十年，荧惑、填星、太白、辰星会于毕、昴，诏王景
崇披衮冕，军府称臣以厌之。然亦有不同者，如慕容
超之灭，四星聚奎、娄；姚泓之灭，四星聚东井。后晋天
福五年，术士孙智永以四星聚斗，分野有灾，劝南唐
主巡东都；宋靖康元年，太白、荧惑、岁、填四星合于张；
嘉熙元年，太白、岁辰、荧惑合于斗。诏避殿减膳，以图
消弭。此则天官家所谓“四星若合，其国兵丧并起，君
子忧，小人流。”而不可泥于一家之占者矣。

昔人言朔漠诸国，唯占于昴北，亦不尽然。考之《史》，流
星入紫宫而刘聪死，荧惑守心而石虎死，星孛太微、
大角，荧惑太白入东井而苻生弑，彗起尾箕扫东井
而燕灭秦，彗起奎娄扫虚危而慕容德有齐地，太白
犯虚危而南燕亡，荧惑在匏瓜中忽亡，入东井而姚
秦亡，荧惑守心而李势亡，荧惑犯帝座而吕隆灭，月
“掩心大星而魏宣武弑，荧惑入南斗而孝武西奔，月
掩心星而齐文宣死，彗星见而武成传位，彗星历虚
危而齐亡”，太白犯轩辕而周闵帝弑，荧惑入轩辕而
明帝弑，岁星掩太微上将而宇文护诛，荧惑入太微
而武帝死。若金时，则太白入太微而海陵杀，白气贯
紫微而高琪杀胡沙虎，彗星起大角而哀宗灭，其他
难以悉数。夫中国之有都邑，犹人家之有宅舍，星气
之失，如宅舍之有妖祥，“主人在则主人当之，主人不
在则居者当之”，此一定之理，而以中外为限断，乃儒
生之见，不可语于天道也。

《珍珠船》，晋公被谪之初，木掩房三日。冯拯薨时，火守
房。王钦若薨时，火拂房。

《太平清话》：“缩地法视星飞流来时，对其炁咒之足上，
便能顷刻百里。